En tidligere spidskandidat og medlem af Alternativets politiske ledelse mener, at Uffe Elbæk bør træde tilbage som partiets leder før det kommende valg

Alternativet har kurs mod spærregrænsen oven på en række møgsager, og det bør få partiets politiske leder, Uffe Elbæk, til at trække sig fra posten før det kommende valg.

Sådan lyder det fra partiets spidskandidat i Sydjylland ved sidste valg, Kim Hyttel, der ligeledes har siddet i partiets politiske ledelse.

Over for Ekstra Bladet påpeger han, at møgsagerne - senest en tidligere kasserers mistanke om regnskabsrod - hver for sig har været udtryk for en 'manglende dømmekraft i ledelsen'. Om Uffe Elbæks rolle i partiet lyder det fra Kim Hyttel:

- Både udadtil og indadtil har Uffe som leder en afgørende betydning for partiet, men desværre viser han en komplet mangel på vilje til dialog omkring sin person.

- I min optik har han sat sin troværdighed og politiske kapital over styr, og ethvert håb om en parlamentarisk fremtid for Alternativet beror på, at han træder tilbage som politisk leder før valget. Vælgerne er simpelthen stået af på ham. Han er 'dead man walking', siger Kim Hyttel, der uden for det politiske arbejde har markeret sig som musikproducer for store navne som Kim Larsen, Sort Sol og Johnny Madsen.

Spil for galleriet

Hyttel, der fortsat er medlem af Alternativet, mener, at valget af Uffe Elbæk som statsministerkandidat blot 'har pustet yderligere til personkulten omkring ham'.

Den tidligere spidskandidat bemærker, at Alternativet profilerer sig på en total åbenhed, men 'den åbenhed ligner dog mere et spil for galleriet'.

- Dels fordi de reelle beslutninger ikke bliver taget på åbne gruppemøder, og dels fordi dokumentaren om Uffe i valgkampen er redigeret og konstrueret og kun yderligere tjener til at underbygge personkulten i stedet for dialogen og debatten.

Revner i fundamentet

Den dokumentar, som Kim Hyttel henviser til, er en føljeton på YouTube under overskriften 'Uffe mod magten', hvor et dokumentarhold en dag om ugen følger Uffe Elbæk i hans daglige arbejde på og uden for Christiansborg.

- Det er denne forberedte kampagne, der gør, at man ikke kan åbne op for en diskussion af hans lederskab, skønt der er tydelige revner i hans magtfundament, lyder det fra den tidligere spidskandidat.

Kim Hyttel peger i stedet på partiets beskæftigelsesordfører,Torsten Gejl, som en person, der vil kunne vende den nedadgående kurve som ny leder for Alternativet.

Ballade: Det er Elbæks personlige projekt

Kritikken fra Kim Hyttel kommer, efter at Alternativets top har været i massivt stormvejr på det seneste. Næstforperson og medlem af hovedbestyrelsen Vilhelm Stamp Nordahl Møller forlod partiet for få uger siden med en svada rettet mod Uffe Elbæk.

– Jeg oplevede desværre, at det pludselig mest af alt lignede et personligt projekt for Uffe Elbæk, og jeg er blevet alvorligt i tvivl om, hvorvidt han nogensinde har taget værdierne og medlemsdemokratiet alvorligt.

Også tidligere kasserer og hovedbestyrelsesmedlem Theis Krarup Hansen har forladt Alternativet.

’Jeg kan ikke længere stå inde for at bidrage til et projekt, der politisk ledes af folk, der udviser en fuldstændig mangel af forståelse for, hvor organisationen er i dag, tilsyneladende reelt sætter egne behov over Alternativets og fremtidens, og som udviser en eklatant mangel integritet og/eller kompetencer,’ skrev Theis Krarup Hansen på Facebook.

Artiklen fortsætter under billedet ...

Folketingsmedlemmet Torsten Gejl svarer igen på Kim Hyttels kritik af Uffe Elbæk. Pr-foto

'Det er en gal mands værk'

Uffe Elbæk har ikke haft tid til at give et interview til Ekstra Bladet om kritikken. I stedet henviser partiets pressetjeneste til Torsten Gejl, som Kim Hyttel netop har peget på som sin foretrukne leder af Alternativet.

- Jeg synes, det lidt lyder som en gal mands værk, lyder Gejls respons på kritikken.

- I løbet af påsken har han kontaktet mig flere gange med den ene rablende konspiration efter den anden. Det er langt ude. Vi havde ikke haft Alternativet, hvis det ikke var for Uffe. Jeg har kendt ham meget længere end Kim, og jeg synes, at Uffe er en udmærket leder.

- Kritikken lyder meget som den, to tidligere medlemmer har rejst for nylig. Hvad siger du til substansen af kritikken?

- Jeg kan ikke genkende den. Uffe er en af dem, jeg kender, der er bedst til at uddelegere. Vi har fået Alternativet, fordi det er lykkedes ham at involvere alle os, som støtter ham.

- I har dårlige meningsmålinger, og den ene dårlige sag efter den anden rammer jer. Får det jer ikke til at sætte spørgsmålstegn ved, om partiet er drevet på den rette måde?

- Politiken havde den anden dag alle ti storkredse i partiet, som bakkede op om Uffe. Det synes jeg er enormt væsentligt, at alle dem, der skulle være utilfredse, bakker 100 procent op, siger Torsten Gejl.

Artiklen fortsætter under billedet ...

Kim Hyttel er ude med en hård kritik af Uffe Elbæk. Privatfoto

'Det lammer hele maskinen'

- Kim Hyttel, Uffe Elbæk er om nogen Alternativets fundament - vil det ikke være noget hovedløst at skifte ham ud på nuværende tidspunkt?

- Han er både partiets styrke og svaghed. Der er så meget centreret omkring ham, så når han laver fejlvalg, så lammer det hele maskinen, fordi der bliver brugt så meget energi på at dække op omkring de fejl. Jeg mener stadigvæk, at vi har brug for ham i partiet, fordi han har nogle kvaliteter, der er meget sjældne som inspirator og organisator. Men han har mistet sin troværdighed og politiske kapital. Jeg kan godt lide Uffe, men jeg kan bare se, at folk er stået af på ham.

- Har du overvejet, om du ikke selv skulle melde dig ud af partiet?

- Nej, fordi jeg kan ikke finde andre partier, der rammer mine punkter. Jeg har brug for et parti, som er helt fremme på klimasagen, på den sociale ulighed, og som samtidig er EU-venlige.